remissie van dootslage voer gielise
vanden gooren
kaerle etc. doen te wetene allen lieden jegewoirdige
ende toecommende dat wy ontfaen hebben die oitmoedige
supplicatie van gielyse vander gooren van onse stede van
bruessel inhoudende hoe dat omtrent ses jaeren geleden es dat de
suppliant hem vant ten huyse van marten de zaghere inder
selver onser stadt die welcke hiel herberghe ende
openbaer bordeel inde stoove van jherico met hem
was henneken vanden driele die welcke int selve bordeel
verselscapt waren metten voirs. merten weert aldair in een
camere met eenige meyskens drinckende ende makende
goede chiere ende alsdoen quam aldair een genaempt jan
de busschere oick van onse stede van bruessele verselscapt
met twee gesellen met hem wel spade ten voirs. huyse
vanden selven merten cloppen aende duere om drincken te hebben
welcke merten hen antwoirdde datter gheen bier en was
ende dat vele te spade was wair op de voirs. jan de
busscher ende zyn gesellen antwoirden eest dat ghy de
duere nyet open en doet wy selense opstooten oft gelycke
woorden in substantie welcke weert dede terstont open de
selve duere ende zyluden ghingen binnen ende terstont
dair nae soe presenteerde oft boedt die weert hem ende
zyn gesellen te drincken soe lange als huer bier duerde
ende als aldair gheen byer meer en was soe heysschten de
voirs. jan de busscher ende zyn gesellen ander bier waerop
de weert antwoirde dat te spade was ende dat hys nyet
halen en soude ende doen wierpen de voirs. jan de busscher
ende zyn gesellen eenen halven grooten opte tafele ende seyde
deen vanden gesellen de gesellen moeten leven alsdoen
soe antwoirde de weert den anderen gesellen dat zy
hueren halven grooten souden verbruyen ende doen soe trocken
de weert ende de suppliant huer cortte daggen ende de
voirs. jan de busscher ende zyn gesellen togen insgelycx
huere cortte daggen in sulcker voegen dat de voirs. merten
de zaghere de weert stack oft sloech alsoe den voirs.
jan de busschere dat hy viel ter eerden ter doot toe
alleenlick met eenen slage oft steke ende de gesellen vanden
voirs. jan de busscher waeren oick zeere gequetst ende gebloet #
ende terstont jan vanden driele die vanden geselscape vanden
weert was hielp op heffen den voirs. jan de busscher die te
meesteren ghinck naden welcken de selve jan maer en
leefde drie weeken ende stierf ende hoewel de voirs.
suppliant noyt en heeft gegeven ennigen steeck oft slach daer
de doot naergevolght is nyetmin beduchtende rigeur van
justicien heeft hem oytsindert geabsenteert vuyt onse lande
van brabant ende stede van bruessel aldaer hy nyet weder
en soude dorren keeren hanteren noch con$$eren maer
is gescapen vuyten selven te moeten blyven soe verre
onse gracie ende genade hem hier op nyet verleent ende
gedeylt en wordde alsoe hy seegt ons omme de selve
zeer oitmoedelyck biddende soe eest dat wy de
saken voirscreven overgemerct den selven gielyse vanden
gooren suppliant genegen wesende tot zynder bede ende supplicatie
ende willende hem in dit stuck gracie ende genade prefereren
voer strangheyt van justicien zonderlinge in faveure ende
contemplatien van onser blyder wedercompst van onsen
coninckrycken van spangnien in onse lande van brabant ende
besondere tot onser eerster entree ende incompste in onse
voirs. stadt van bruessel hebben inden gevalle als boven
vergeven quytgeschouden ende geremitteert vergeven schelden
quyt ende remitteren vuyt zonderlinge gracie mits desen
onsen brieve tfait ende dootslach boven verclaert
mitgaders alle peyne ende bruecke corporelle ende
criminelle dair inne hy ter causen van dien met datter
aencleeft tegen ons ende justicie mesdaen ende mesbruyckt
mach hebben ende hebben hem als te desen wedergestelt
ende gerestitueert stellen weder ende restitueren mits
desen onsen voirs; brieve tot zynder goeder fame name
ende geruchte in onse voirs. lande ende hertoochdomme
van brabant stede van bruessele ende allen anderen onse
landen ende heerlicheyden ende tot zynden onverbuerden goeden
indien hyre eenighe heeft gelyck ende inden alder manieren
als hy was voer de toecompste vanden feyte ende dootslage
voirscreven imponerende hier op silencie ende eeuwich zwygen onsen
procureur generael van brabant ende allen anderen onsen rechteren
justicieren ende officieren wie zy zyn satisfactie ende
beteringe eerst ende voer alle werck gedaen der geinteresseerde
partie indien die noch nyet gedaen en zy ende eenighe
daer toe dient civilyck alleenlyck behoudelick oick
dat de selve suppliant gehouden sal wesen tvoirnoemde feyt ende
dootslach jegens ons civilick te beteren naer der gelegentheyt
vander misdaet ende faculteyt van zynen goede ende oic dat de
selve suppliant gehouden wert te refonderen ende betalen de
wettelycke costen van justicien in dien datter eenighe gedaen zyn
allet ter taxacien ende arbitragien van onsen lieven ende
getrouwen cancellier ende luyden van onsen raide van brabant
die wy daer toe committeren mits desen ontbieden daeromme
ende bevelen del selven onsen cancellier ende raide in brabant
dat voer henlieden geroepen die ghene die dar om behoeren
geroepen te zyne zy procederen wel ende duechdelyck ter
verificatie ende interinemente van desen onsen jegewoirdigen
brieve nae boete ende costen voirscreven ende dat gedaen
ende de selve civile boete ende costen getaxeert ende
betaelt zynde in handen vanden ghenen van onse ontfangers
oft anderen onsen officier dien dat behoiren sal die welcke
vanden voirs. civile boete gehouden sal wesen rekeninge bewys
ende reliqua te doene tot onsen proffyte metten anderen penningen
van zyne ontfange zy onse drossaet van brabant
meyere van loeven amman van bruessel schouteten
van antwerpen ende vanden bossche ende alle andere onse
ende der smaelre heeren rechteren justicieren officieren ende
ondersaten tegewoirdich ende toecomende dien dat aengaen
oft aen roeren zal mogen huere stedehouderen ende eenyegelyck
van hen bysondere zoe hem toebehoiren sal doen
laten ende gedoogen den voirnoemde gielyse vander
gooren van deser onser tegewoirdiger gracien remissie
ende pardoene ende van alden inhouden van desen
inder vuegen ende manieren voere verhaelt rustelick
vredelick volcomelick ende eeuwelick genyeten ende
gebruycken sonder hem te doen ofte laten geschieden
nu noch in toecommende tyden eenich hinder stoot
letsel oft moeyenisse aen live noch aen goeden
ter contrarien in eeniger manieren maer indien
zyn lyf oft eenige van zynen voirs. onverbuerden
goeden zoe voirs. es daeromme gevangen gearresteert
ofte becommert waeren zy die stellen ende setten
oft doen stellen ende setten terstont ende sonder
vertreck tot geheele ende volcomen delivran$ want
ons alsoe gelieft ende ten eynde dat dit goet
vast ende gestadich blive tot eeuwigen dagen zoe
hebben wy onsen seghel hier aen doen hangen
behoudelick in anderen saken ons recht ende eenyegelyck
tzyne in allen gegeven in onser voirs. stadt
van bruessele inde maent van junio int jaer ons
heeren duysent vyfhondert ende twintich ende
van onsen rycken te wetene vanden roomsschen dierste
ende van castillien etc. tvyfsste aldus stont
gescreven onder opte plycke byden coninck in zynen
rade ende geteekent h de hane ende noch visa
gecollationeert ende bevonden
concorderende metten originale
by my